*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*18. számú előterjesztés*

Bátaszék Város Önkormányzat Képviselő-testületének 2023. február 15-én

16 órakor megtartandó ülésére

Rákóczi Szövetség támogatási kérelme

|  |
| --- |
| **Előterjesztő:** Dr. Bozsolik Róbert polgármester  **Készítette** : Takaróné dr. Mihó Beatrix jogi referens    **Törvényességi ellenőrzést végezte:** Dr. Firle-Paksi Anna aljegyző  **Tárgyalja:**  KOIS Bizottság 2023.02.13.  PG Bizottság 2023.02.14. |

**Tisztelt Képviselő-testület!**

A **Rákóczi Szövetség** 2023. január 23. napján kelt levelében **kéri az önkormányzatot, hogy - a tavalyihoz hasonlóan - támogassa a külhoni magyar közösségek megmaradását eredményesen szolgáló Magyar Iskolaválasztási Programját.** A program lényege, hogy minél több határon túl élő magyar családot ösztönözzenek gyermekeik magyar tannyelvű iskolába íratására.

A Rákóczi Szövetség Magyar Iskolaválasztási Programját 2004-ben indította. A Program a Felvidék egyes településein indult el, majd fokozatosan bővült. 2010-re lefedte a teljes Felvidéket, majd 2012-ben kezdetét vette új területek bevonása a partiumi Bihar megyével, majd pedig Kárpátalja és Vajdaság szórványterületeivel. A program azóta is folyamatosan bővül. 2017 óta Kárpátalja egész területét lefedi, valamint további erdélyi és partiumi térségekkel bővült a Magyar Iskolaválasztási Program 2019-ben. Ekkor került bevonásra Vajdaság egésze, Csángóföld, Arad megye, valamint fokozatosan Szatmár, Szeben, Hunyad és Krassó-Szörény megye. A Magyar Iskolaválasztási Program első elindított programeleme, az akkor még Beiratkozási Program néven ismertté vált ösztöndíj program volt (Magyar Iskolakezdők Köszöntése). A Program elindításának eredőjeként azon tendencia nevezhető meg, hogy a 2000-es évek elején a felvidéki magyar családok közel 30%-a államnyelvű iskolát választott gyermekének. Ezen a szemléletmódon volt hivatott változtatni a Szövetség ösztöndíj programja, mellyel a szülőket a magyar tannyelvű iskola választására próbálta kapacitálni. A program sikerekét mutatja az a trendváltozás, hogy a Felvidéken és más, **a Program által érintett régiókban is megállt a magyar iskolát választó gyermekek számának csökkenése és több éves stagnálás után, egyes régiókban a magyar iskolát választók száma növekedést mutat**. A Felvidékről elmondható, hogy míg a 2000-es évek elején a szülők 30%-a döntött államnyelvű oktatás mellett, addig mára ez a szám 13-16% között mozog.

**A képviselő-testület hosszú évek óta támogatja a beiratkozási programot, így a tavalyi évben** is 100.000 Ft összegű támogatást ítélt meg elsősorban felvidéki – nagysallói – magyar családok gyermekeinek magyar iskolába történő beíratásának támogatására**.** Ebben az esztendőben is javasoljuk, hogy a Rákóczi Szövetségen keresztül támogassuk a **program folytatását 100.000 Ft összegű támogatással.**

Jelen előterjesztés mellékletét képezi a Rákóczi Szövetség kérelme és a Magyar Iskolaválasztási Program részletes ismertetője.

A fentiekre tekintettel kérjük, az alábbi határozati javaslat elfogadását:

**H a t á r o z a t i j a v a s l a t :**

**a Rákóczi Szövetség 2023. évi támogatására**

Bátaszék Város Önkormányzatának Képviselő-testülete

1. a Rákóczi Szövetség (1027 Budapest, Szász Károly u. 1. IV/1.) részére a felvidéki – elsősorban Nagysalló településen élő – magyar családok gyermekeinek magyar iskolába történő beíratási támogatása érdekében ***100.000 Ft*** vissza nem térítendő támogatást biztosít az önkormányzat 2023. évi költségvetésében a nem Bátaszéki székhelyű civil szervezetek támogatása céltartaléka terhére;
2. felhatalmazza a polgármestert a támogatási szerződés aláírására.

*Határidő:* 2023. február 28.

*Felelős:* Dr. Bozsolik Róbert polgármester

(a támogatási szerződés aláírásáért)

*Határozatról értesül:* Rákóczi Szövetség

Bátaszéki KÖH Pénzügyi Iroda

irattár